‘Vax’ is Oxford se woord van die jaar(Argieffoto: Elmond Jiyane/GCIS) Die woord “vax” is gekies as die woord van die jaar deur leksikograwe by die Oxford English Dictionary (OED). Die gebruik van woorde wat verwant is aan inentings, soos “double vaxxed”, “unvaxxed” en “anti-vaxxer”, het vanjaar weens Covid toegeneem. Fiona McPherson, senior redigeerder by die OED, sê “vax” was ŉ voor die hand liggende keuse aangesien dit die “treffendste invloed” gehad het. “Die woord dateer terug na die 1980’s, maar volgens ons korpus is dit selde gebruik tot hierdie jaar,” het McPherson gesê. “In ag genome die woord se veelsydigheid wanneer dit kom by die vorming van ander woorde, soos ‘vaxxie’, ‘vax-a-thon’ en ‘vaxinista’, was dit duidelik dat die woord uitstaan.” “Vax” en “vaxx” is albei aanvaarde spellings van die woord, maar die een met slegs een x word meer algemeen gebruik. Die gebruik van die woord “pandemic” het ook vanjaar met 57 000% gestyg. Oxford Languages en Collins het elkeen vanjaar sy eie woord gekies, en verlede jaar het Collins op “lockdown” besluit. Oxford het egter besluit dit is ŉ uitsonderlike jaar met te veel mededingers en het sy toekenning uitgebrei om ŉ handvol nuwe sleutelwoorde in te sluit, waaronder “lockdown”, “bushfires” en “Covid-19”, asook “Black Lives Matter”, “WFH” [working from home], “keyworkers” en “furlough”. Die woord “vax” is in 1799 vir die eerste keer in Engels opgeteken, terwyl sy afgeleide woorde “vaccinate” en “vaccination” albei eers in 1800 verskyn het. Al hierdie woorde kom uiteindelik van die Latynse woord “vacca”, wat “koei” beteken. Volgens die OED is dit vanweë Edward Jenner, ŉ Engelse geneesheer en wetenskaplike, se pionierswerk in die laat 1790’s en vroeë 1800’s om koeipokke – ŉ ligte infeksie wat by koeie voorkom – aan te wend om die inenting teen pokke te ontwikkel. Oxford Languages sê sy korpus, of taalbron, versamel nuusinhoud wat daagliks opdateer word en bevat meer as 14,5 miljard woorde vir leksikograwe om na te vors en te ontleed. Die OED se definisie van die woord “vax” lyk só: Bron: BBC